सुभाष र सद्भवले बेंग्लोरमा प्रशिक्षण गर्ने
शीर्ष दुई वरीयताका एमेच्योर गल्फर सुभाष तामाङ र सद्भव आचार्यले बेंग्लोरस्थित तरुण सरदेसाई गल्फ एकेडेमीमा प्रशिक्षण गर्ने भएका छन् ।
काठमाडौँ — शीर्ष दुई वरीयताका एमेच्योर गल्फर सुभाष तामाङ र सद्भव आचार्यले बेंग्लोरस्थित तरुण सरदेसाई गल्फ एकेडेमीमा प्रशिक्षण गर्ने भएका छन् ।नम्बर १ वरीयताका सुभाषलाई नेपाल गल्फ संघको सिफारिसमा राष्ट्रिय खेलकुद परिषद् (राखेप) र नेपाल ओलम्पिक कमिटी (एनओसी) ले तीन महिना बेंग्लोरमा प्रशिक्षण गर्ने व्यवस्था मिलाएको हो । १३ औं दक्षिण एसियाली खेलकुद (साग) मा दुई स्वर्ण जितेका २० वर्षीय उनलाई एकेडेमीले शुल्कमा ५० प्रतिशत छुट दिएर पनि ६ लाख रुपैयाँ लाग्ने संघले जनाएको छ । उक्त रकम राखेपले बेहोर्नेछ । दोस्रो वरीयताका सद्भव आफ्नै खर्चमा एकवर्षे ट्रेनिङका लागि जान लागेका हुन् । २५ प्रतिशत छुट पाएका उनका लागि एक वर्षको भारु. १६ लाख शुल्क लाग्ने जनाएको छ । १६ वर्षीय उनले बेंग्लोरमै गल्फको प्रशिक्षण गर्दै काठमाडौं वर्ल्ड स्कुलमा ‘ए’ लेबलको अनलाइन क्लास पनि लिनेछन् ।सुभाष र सद्भव एसियाली खेलकुदको तयारीमा रहेको राष्ट्रिय टिममा पनि छन् । संघका महासचिव एवम् युथ डेभलपमेन्ट डाइरेक्टर दीपक आचार्यले भने, ‘एसियाड र ओलम्पिकसम्म पुर्‍याउने लक्ष्य प्राप्तिका लागि उनीहरूलाई यहाँको प्रशिक्षणले मात्रै पुगेन । योभन्दा राम्रो ट्रेनिङ दिनऽपर्छ भन्ने हाम्रो सोच हो । त्यसैअनुसार बेंग्लोरको तरुण सरदेसाई गल्फ एकेडेमीमा पठाउन लागिएको हो । विश्वका कुनै पनि गल्फ एकेडेमीको तुलनामा बेंग्लोरको एकेडेमीमा प्रशिक्षण र सुविधाको कमी छैन । हामी आफैं गएर हेर्दा पटिङ ल्याब, ट्रयाकमेन, इन्ज्युरी रिह्याबिलिटेसन उत्कृष्ट पायौं । न्युट्रिसन र इन्ज्युरी म्यानेजमेन्ट नेपाली खेलाडीको कमजोरी हो, यसमा तरुण सरदेसाई एकेडेमी धेरै राम्रो र व्यवस्थित पायौं । त्यसैले बैंकक वा अन्य देशका एकेडेमी नभएर हामीले सुभाष र सद्भवलाई बेंग्लोर पठाउने निर्णय गरेका हौं ।’ नेपाली व्यावसायिक गल्फका पूर्व नम्बर १ खेलाडी आचार्य सद्भवका पिता पनि हुन् ।‘उनीहरूले एकेडेमीमा प्रशिक्षण गर्दै प्रतियोगिता पनि खेल्नेछन्, हरेक प्रतियोगितामा कम्तीमा १५ अन्डरको स्कोर खेल्न सक्ने बनाउने हाम्रो लक्ष्य हो,’ महासचिव आचार्यले भने, ‘त्यतिको प्रदर्शनले एसियाडमा स्वर्ण पदक जित्न सक्ने विश्वास छ ।’ भारतको व्यावसायिक गल्फ टुरमा यो सिजनका लागि छनोट भएका नेपाली नम्बर १ प्रो शुक्रबहादुर राईलाई पनि उक्त एकेडेमीमा प्रशिक्षणका लागि पठाउने तयारी भइरहेको संघका अध्यक्ष तासी घलेले बताए । शुक्र पनि एसियाडका लागि राष्ट्रिय टिममा छन् ।सुभाष र शुक्रलाई आइतबार बिदाइ गर्दै राखेपका सदस्य सचिव टंकलाल घिसिङले भने, ‘सबै खेल संघहरू गल्फजस्तै गुरुयोजना बनाएर अगाडि बढ्नुपर्छ । सम्भावना र स्तरका आधारमा राखेपले खेलाडीलाई सहयोग गर्छ । कुन खेलको कुन खेलाडीलाई सहयोग गर्ने भन्ने निर्णय सम्बन्धित संघको निवेदनअनुसार राखेपको हाइफर्परमेन्स कमिटीले सिफारिस गर्छ । त्यसैअनुसार सुभाषलाई सहयोग गरिएको हो । उनलाई सागको भन्दा माथिल्लो उपलब्धि हात पार्ने चुनौती छ । सद्भवलाई कौशल तिखार्ने अवसर छ ।’